Author: Dada
Last saved by: hideghetiova
Company: JM

Návrhy textov
do kroniky
Obce Jaslovské Bohunice
za rok 2013

Úvod

Starostkou obce už tretí rok bola Božena Krajčovičová. Štvrtý rok sme platili menou euro. Najväčšou udalosťou roka boli oslavy 900. výročia prvej písomnej zmienky o  Obci Jaslovské Bohunice. Oslávili sme aj 85. výročie organizovaného športu v Obci Jaslovské Bohunice. Pripomenuli sme si 1150. výročie príchodu sv. Cyrila a Metoda na územie Veľkej Moravy. Náš rodák Jozef Lukovič sa dožil 100. rokov, narodeniny oslávil vo svojej rodnej obci, z tejto príležitosti sa konala slávnostná sv. omša a v kaštieli mal oslavu. Obec si uctila rodáka kyticou kvetov a darčekovým kôšom. Bol to prvý človek, ktorý v našej obci oslávil takéto významné životné  jubileum, aj keď z našej obce len pochádzal. Bol to aj rok volebný, v novembri sa konali voľby predsedov a poslancov samosprávnych krajov. Rodiny sa stretávali na spoločných oslavách svojich sviatkov, stretávali sa priatelia i známi. K oslavám sviatkov sa tradične piekli torty a tých u nás vedelo napiecť viacero šikovných žien, a nielen napiecť ale neuveriteľne krásne vyzdobiť. Módou boli potiahnuté marcipánom s rôznymi výtvormi z tejto hmoty. K takýmto umelkyniam patrili pani Lýdia Remžová, Lívia Kusá, Jana Matovičová, Alena Frančiaková, Stanislava Gajarská a určite ešte aj mnohé ďalšie, o ktorých mi nebolo známe.
	Významnou udalosťou roka bolo odstúpenie pápeža Benedikta XVI z najvyššieho postu v katolíckej cirkvi.  Urobil to z dôvodu úbytku fyzických síl po dlhom rozjímaní, Dvadsiatyôsmy  február bol posledným dňom pontifikátu pápeža Benedikta XVI., ktorý bol na pápežskom stolci 8 rokov 7 mesiacov a 9 dní. Novým pápežom sa 13.3.2013 stal Jorge Mario Bergolio z Argentíny, prijal meno František. Hneď po zvolení si ho obľúbili milióny kresťanov celého sveta. Jeho audiencií sa účastnilo veľmi veľa kresťanov. V Brazílii sa konali Svetové dni mládeže, záverečnej svätej omše sa zúčastnilo 3,8 mil. ľudí. Pri teroristickom útoku v Himalájach zahynuli naši dvaja horolezci. V Afganistane bol pri útoku zastrelený náš vojak a dvaja boli zranení.

Klimatické podmienky
	Nový rok bol bez snehu aj bez mrazu, vládli plusové teploty a takto jasno s teplotami niekedy až k desiatim stupňom bolo až do 8. januára, kedy celý deň snežilo, teplomer ukazoval –5 st. spadlo cca 5 cm snehu. Večer sa oteplilo, sneh sa začal topiť a ráno bola poľadovica. Na druhý deň sa všetko roztopilo. Celodenné sneženie prišlo 14. januára, spadlo asi 20 cm snehu, snežilo aj 18-ho. Sneh vydržal takmer do konca mesiaca. Posledné dva januárové dni sa výrazne oteplilo a sneh zmizol. Prvé februárové dni boli slnečné, jasné s teplotami nad nulou. Ochladenie prišlo 4., znova snežilo. Sneh a mráz boli až do 24. kedy ráno bolo +6 st. a sneh zmizol úplne.
	Prvých trinásť marcových dní bolo pekných jasných. Ráno bolo chladno, cez deň slnečno. Ochladilo sa 14-ho s mínusovými teplotami aj cez deň. Slabé sneženie a silný vietor dávali pocit výrazného chladu. Na južnom Slovensku, v Tatrách, Spiši a Gemeri bola kalamita a vietor o sile 120-160 km/h. Stále chladno a zima, 18.-ho  prišlo sneženie, snežilo ešte aj 25. a 26. spadlo toľko snehu, že ho bolo treba odhadzovať. Krutá zima si v Rusku vyžiadala až 300 obetí. Lyžiari sa tešili dlhej sezóne, lyžovačka trvala 4 mesiace. Meteorológovia hodnotili, že naposledy bola takáto tuhá zima v 1976 roku. Obyvatelia severných oblastí Slovenska museli kúriť 7 mesiacov. Koncom mesiaca bola Veľká noc a na veľký piatok ešte padal sneh, spadlo asi 20 cm snehu. Zima nie a nie odísť.
	Začiatok apríla bol ešte chladný, miesto sneženia pršalo, ale 3.-ho sa dážď miešal so snehom. Potom prišlo sucho, teploty vystúpili až k 30 stupňom a do konca mesiaca bolo stále sucho a veľmi teplo. Začiatkom mája takmer po mesiaci konečne začalo pršať, ochladilo sa. Platilo studený máj v stodole raj. Teploty cez deň boli +10 st. najviac +15 st., chladno, jasno a sucho. Pršať začalo až posledné dva májové dni, spadlo 17 mm vody.
	Začiatkom júna prišli daždivé a chladné dni, 2.-ho spadlo až 33 mm vody. Ochladilo sa tak, že sme museli prikurovať. Takto bolo až do 5.-ho. Daždivé počasie spôsobilo, že sa zdvihla hladina rieky Dunaj a trápila hlavné mesto a Devínsku Novú Ves. Problémy s vodou mali aj v Česku, Nemecku, Rakúsku. Po daždivých dňoch prišli slnečné a teplé dni, 9.-ho v noci bolo až +20st., na druhý deň popoludní začalo opäť pršať a pršalo aj celú noc a na ďalší deň, spadlo 56 mm vody. Od 15.-ho bolo pekne, teplo a horúco. Cez deň teploty až 34 st. v noci +20st. Ochladenie prišlo 24.-ho, vietor a dážď s teplotami len +15st. spadlo 25 mm vody, 27.-ho bolo ráno o 8 hodine len + 12 st. do konca mesiaca bolo už pekne, a teplo.
	Horúce a teplé dni pokračovali aj v júli, 11.-ho bolo krásne slnečno a veľmi teplo, večer prišla búrka spadlo 25 mm vody. Horúco a sucho pokračovalo aj v auguste. Večer 4.-ho prišla veterná smršť, spadlo 5 mm vody. Tropické dni aj noci boli vyčerpávajúce. Búrka prišla 9.-ho o 18. hod aj s krúpami o veľkosti 0,5 cm, pršalo aj celú noc, celkom spadlo 42 mm vody. Mierne sa ochladilo na pár dní. Potom sa cez deň vyčasilo a večer a v noci znova pršalo. Opäť bolo asi 5 dní pekne teplo, slnečno. Večer 19.-ho pršalo a na druhý deň prišlo mierne ochladenie. Zase bolo 5 dní pekne a 25.-ho večer začalo pršať, pršalo aj na druhý deň ráno, ochladilo sa na 20 st., počas troch dní spadlo spolu 88 mm vody. Koniec mesiaca bol slnečný a teplý.
	V septembri sa striedali pekné a teplé dni so zamračenými a chladnými. Rána boli už chladnejšie, ale cez deň bývalo slnečno a pekne. Od 15.-ho prišli ráno aj hmly, s teplotami len + 10 st., 17.-ho spadlo až 33 mm vody. Koniec mesiaca bol slnečný, jasný, teplý. V októbri už začiatkom mesiaca z 2. na 3.-ho prišli ranné prízemné mrazíky. Počas dňa bolo jasno ale chladno. Deviateho bol krásny slnečný deň s teplotou + 19 st., 10.-ho večer prišiel dážd spadlo 24 mm vody. Babie leto trvalo až do konca mesiaca. Bol to najteplejší koniec októbra od roku 1901.
	Prvého a druhého novembra bolo veľmi teplo až +18-20 st., Tretieho sa zamračilo a pršalo, pršalo aj 6.-ho kedy spadlo 29 mm vody. Dva dni bolo slnečno a jasno, potom prišiel zase dážď, spadlo 21 mm vody. Desať dní bolo jasno až polooblačno, 21.-ho spadlo 20 mm vody. 22.-ho prišlo aj slabé sneženie a ochladilo sa. Dvadsiateho ôsmeho ráno bolo až –6,5 st. počas dňa bolo okolo nuly. Koniec mesiaca bol jasný, s plusovými teplotami. December bol netypický bez snehu a mrazu. Počas celej zimy sme nepotrebovali lopatu ani metlu, pretože sneh nebol.

Verejnospoločenský život obce
Činnosť obecného úradu
	Starostkou obce bola Božena Krajčovičová, zástupcom starostu Ing. Pavol Miklošovič, kontrolórkou Bc. Alena Haršányiová. Na obecnom úrade pracovali dve vzájomne sa kooperujúce oddelenia. Oddelenie správy obecného úradu, ktoré viedla Ing. Daniela Heribanová a Oddelenie správy obecného majetku a životného prostredia, ktoré viedol Ing. Maroš Dunda.
	Oddelenie správy obecného úradu zabezpečovalo v rámci svojej náplne všetky činnosti týkajúce sa originálnych i prenesených kompetencií obce v oblasti školstva, kultúry, sociálnych vecí, správy, evidencie obyvateľstva, matriky, civilnej ochrany, bytového fondu i nebytových priestorov, čo sa týkalo platobných povinností nájomníkov, ale i rozpočtu, účtovníctva a správneho konania. Tieto činnosti okrem vedúcej oddelenia v rámci svojej pracovnej náplne zabepečovali zamestnankyne Božena Hideghétiová, Jarmila Ťažká, Mária Matoleková, Silvia Matovičová, Iveta Chudá, Ing Zdenka Michalcová a Miroslava Remenárová.
	Oddelenie správy obecného majetku a životného prostredia zabezpečovalo všetky činnosti spojené so správou a údržbou majetku obce. Tieto činnosti okrem vedúceho oddelenia v rámci svojej pracovnej náplne vykonávali Ing. Gabriela Nádaská, Zlatica Drobná, Zuzana Špajdlová, Ivana Vargová, Beáta Matovičová.
	Stránkové hodiny obecného úradu boli v pondelok, stredu, štvrtok a piatok. V pondelok a štvrtok sa končili o 15.30, v stredu o 16.30 a v piatok o 14.00, utorok bol nestránkovým dňom. Obecný úrad ďalej zabezpečoval plnenie operatívnych zadaní vyplývajúcich z činnosti komisií, žiadostí občanov a obecného zastupiteľstva s riešením financovania a technickým zabezpečením pripravovaných investičných zámerov obce. Rozpočet obce bol tvorený v štruktúre a rozsahu stanovenom zákonom SNR č. 369/1990 Zb. o Obecnom zriadení v platnom znení a zákonom NR SR č. 583/2004 Z.z. o rozpočtových pravidlách územnej samosprávy. Rozpočet na rok 2013 bol šesťkrát upravovaný, čísla sú uvádzané v eurách:

Časť príjmová:				Časť výdavková so školstvom:
Bežné príjmy	 	3 927 190		Bežné			1 849 235
Bežné školstvo   	   332 726		Bežné školstvo	   597 911
Bežné spolu	 	4 297 929		Bežné spolu		2 447 146
Kapitálové	   	   167 153		Kapitálové		1 983 718
Finan.operácie   	   189 574		Finan.operácie	   226 494
Príjmy spolu	 	4 669 182		Výdavky spolu	4 657 358

Rozpočet podľa programov v eurách
	Názov programu			bežné			kapitálové	  spolu	
1.	Plánovanie,mannaž.,kontrola		 74 630				  74 630
2.	propagácia, marketing		 62 500				  62 500
3.	služby občanom		           116 260		  95 000	211 260
4.	odpadové hospodárstvo	           206 550		602 776	809 326
5.	komunikácie				 22 000		286 000	308 000
6.	vzdelávanie z roz. Obce		    1 975		445 000
6.	vzdelávanie subjekty školstva	581 460				1 028 435
7.	šport					296 780		   17 800	   314 580
8.	kultúra					199 640		    13 000	   212 640
9.	prostredie pre život			414 650		  125 877	   540 527
10.	sociálne služby			  44 510		    25 000	     69 510
11.	bezpečnosť a ochrana			  42 300		    30 000	     72 300
12	správa obce				364 300		      2 000	   366 300
13 BV	dlhová služba				  68 062				     68 062
14	areál ubytovne			108 400		     18 100	   126 500

	V tomto roku boli realizované tieto investičné akcie:  Rekonštrukcia a prístavba Domu nádeje  370 tisíc eur. Nadstavba Materskej školy 700 tisíc eur. Rekonštrukcia a rozšírenie kapacity Čističky odpadných vôd. Chodník pre chodcov a cyklistov Ulička Jaslovské Bohunice. Chodník medzi betónovým bariérovým plotom a areálom školy. Autobusová čakáreň v Paderovciach pri kostole 5 534,4 €. Celková úprava okolia kostola sv Michala s osvetlením a dlažbami 60.tis €. Rekonštrukcia pomníka padlých v 1.sv.vojne v Paderovciach 2650 €. Oprava miestnej komunikácie na Sídlisku v cene 3911 €. Výmena okien na Zdravotnom stredisku. Chodníky na Panských dieloch. Rekonštrukcia vjazdov na ulici Hlavná Bohunice. Rekonštrukcia vjazdov a odvodňovacích priekop v miestnej časti Paderovce.  Zákrytové dosky na 5 studní 420 €.
Obec poskytovala nenávratný finančný príspevok na zateplenie uličných fasád a výmenu strešnej krytiny, príspevok sa poskytoval od roku 2006. Úrad ďalej vykonával matričnú činnosť aj pre obec Radošovce. Viedol agendu civilnej ochrany obyvateľov a vojenskú evidenciu. Viedol stály zoznam voličov, evidenciu budov, priraďoval súpisné čísla budovám. Vyberal dane z nehnuteľností, napr. daň za psa, ktorá bola 7 eur/rok za psa chovaného v rodinnom dome a 33 eur/rok za psa chovaného v byte, stočné bolo 0,50 eur/m3. uzatváral zmluvy o nájme hrobového miesta, osvedčoval podpisy na listine, overoval správnosť údajov v žiadosti o výpis alebo odpis z registra trestov, vydával potvrdenia, uzatváral manželstvá. Občania mohli využívať bezplatne závlahový vodovod a káblovú televíziu. Každá domácnosť dostala stolový kalendár pre rok 2013 s historickými fotografiami našej obce i jej občanov. O tento kalendár bol veľký záujem aj zo strany rodákov. Pripomínal vývozy komunálneho i separovaného zberu, tradičné kultúrne a športové podujatia. O týchto boli občania informovaní aj prostredníctvom obecného rozhlasu a cez televízny infokanál.
	Obec zabezpečovala opatrovateľskú službu osobám na základe zákona o sociálnej pomoci a VZN obce. Poskytovala dotáciu na stravu. Pre deti z Paderoviec a Radošoviec aj dotáciu na autobus, tieto prostriedky boli refundované z Úradu práce a sociálnych vecí a rodiny. Zabezpečoval stravovanie dôchodcov v jedálni PD Jaslovské Bohunice, ktorým prispieval na obed sumou 1 euro/obed/. Stravník zaplatil za obed 2 eurá. Pravidelné stravovanie využívali 18 občania, nepravidelné 24, starším a imobilným občanom vozili obedy domov, túto službu využívali 16 občania. Vyplatil jednorázové sociálne dávky poberateľom dôchodku nasledovne: nad 60 rokov do 69 rokov vo výške 20 eur a od 70 rokov vyššie vo výške 30 eur. Občania, ktorí boli držiteľmi ZŤP a neboli starobnými dôchodcami obdržali 20 eur.
Vývoz komunálneho odpadu sa konal raz za dva týždne vždy vo štvrtok, zber separovaného odpadu papiera a plastov raz za 5 týždňov. Zber skla bol organizovaný formou zberných nádob primerane rozmiestnených po celej obci. Dva krát v roku bol organizovaný zber batérií, použitých olejov, nadrozmerného odpadu, elektrospotrebičov, zber drevnej hmoty zo záhrad. Na vyhradených miestach boli umiestnené modré kontajnery na zber použitého čistého šatstva, textilu, obuvi a plyšových hračiek. Obec mala zriadený EKO dvor, ktorý bol otvorený v popoludňajších hodinách v stredu a sobotu dopoludnia. Tu mohli občania vyhodiť stavebný odpad. Obec bola členom Medzinárodného združenia sídiel jadrových zariadení GMF a Združenia miest a obcí Slovenska ZMOS, ďalej bola členom OIK Občiansko informačnej komisie. Členovia tejto komisie, v ktorej bola aj naša starostka Božena Krajčovičová boli v máji v Holandsku v regióne jadrovej energetiky, jadrová elektráreň Borssele, pozrieť si skladovanie rádioaktívneho odpadu,  ale i fungovanie samosprávy či turizmu v okolí JE.
V stredu 5. decembra sa na obecnom úrade konalo neformálne stretnutie za účasti generálneho riaditeľa oddelenia pre dohľad a hodnotenie investícií na Ministerstve plánovania a investícií Vietnamskej republiky Nguyen Xuan Tu a Doan Quang Tuyen za Vietnamskú agentúru pre radiačnú bezpečnosť, sprevádzal ich Ing. Peter Liška. Cieľom návštevy bolo oboznámiť sa s obcou, ktorá mala na svojom území atómovú elektráreň, pretože chceli stavať jadrovú elektráreň na svojom území. Spokojnosť vyjadrili slovami, “Pre nás by bolo najlepšie, keby takáto elektráreň bola v každom meste“.
Veľa vecí sa aj v tomto roku urobilo dobrých, na ktoré sme boli pyšní, ale stále sa opakoval boj s vandalizmom na verejných priestranstvách, cintoríne, parku, obnovovanie divokých skládok. Neustále susedské spory, či písanie anonymných listov pánu farárovi. 

Obecné zastupiteľstvo

	Orgány miestnej samosprávy pokračovali vo svojej práci v zložení tak ako v predchádzajúcom roku. Bol to tretí rok šiesteho volebného obdobia. Zastupiteľstvo zasadalo celkom osem krát. Ako poradné orgány obecného zastupiteľstva pracovali komisie, ktoré zasadali podľa potreby boli to:
Komisia pre ochranu verejného záujmu: Predseda Ing. Peter Kučera, členovia: Ing. Jozef Zachar, Viliam Čapkovič ml.
Komisia finančná pre správu obecného majetku. Predseda Ing. Štefan Schmidt, členovia: Ing.Peter Kučera, Mgr. Ľuboš Remenár, Ing. Jarmila Vágovičová, Ing. Jozef Bulla.
Komisia bytová, sociálna, obchodu a služieb. Predseda Ing. Jozef Čápka, členovia: Viliam Čapkovič ml, Ing. Jozef Sýkora, Ing. Karolína Demovičová, Mgr. Stanislav Škoda.
Komisia pre šport, kultúru a vzdelávanie. Predseda Ing. Jozef Zachar, členovia: Mgr.Helena Danišová, Ľudmila Sersenová, Pavol Kubiš, Marek Krajčovič.
Komisia životného prostredia, výstavby a územného plánovania. Predseda Ing. Pavol Miklošovič, členovia: Ing. Ľuboš Bokor, Ing.Milan Fitoš, Emília Prítrská, Ing.Patrik Vyskupič.
Obecné zastupiteľstvo vzalo na vedomie: Výsledok výberového konania a menovanie Mgr. Pavla Kaššáka na funkciu riaditeľa ZŠ a MŠ. Výsledok výberového konania a menovanie Soni Bobekovej na funkciu riaditeľky ZUŠ. Čerpanie prostriedkov na rekonštrukciu Domu nádeje. Informáciu o priebehu likvidácie spoločnosti Regatel s.r.o. Navýšený počet detí v MŠ v strednej vekovej skupine na 23 a v predškolskej na 25 detí. 
           Obecné zastupiteľstvo na svojich rokovaniach schválilo: Od 1.1.2013 príspevok 100 € na pohreb zosnulého s posledným trvalým pobytom v obci pre toho, kto pohreb vybavuje. Všeobecne záväzné nariadenie (VZN) č. 78 o miestnych daniach a poplatku. Začatie podnikateľskej činnosti obce – poskytovanie ubytovacích služiev v objekte Ubytovňa. Podporu návrhu nájomcu Strelecký klub brokových neolympijských disciplín Piešťany na vybudovanie nového strelišťa skeet a trap v priestoroch areálu Mlyn. Poplatky za užívanie posilňovne s platnosťou od 1.3.2013. VZN č.79, ktorým sa mení a dopĺňa VZN .32 o určení ulíc v obci. Plat starostky vo výške 2391 eura. Poradovníky na jednoizbové a dvojizbové byty. Preradenie ZŠ a MŠ do kategórie pre stočné platné pre rodinné domy. Prenájom nebytových priestorov v areáli Ubytovňa Bystríkovi Červenému za účelom zriadenia nahrávacieho štúdia. Zmluvu o prevádzkovaní verejného vodovodu v obci s TAVOS.

Obyvateľstvo

Demografické zloženie obyvateľov k 31.12.2013. Obec Jaslovské Bohunice mala spolu 2068 obyvateľov. Z celkového počtu obyvateľov bolo 1029 žien a 1039 mužov. Narodilo sa 18 detí z toho bolo 10 dievčat a 8 chlapcov. Zomrelo 16 občanov, z toho bolo 8 mužov a 8 žien. Priemerný vek zomretých bol 76 rokov. Prisťahovalo sa 55 obyvateľov z toho bolo 27 žien a 28 mužov. Odsťahovalo sa 29 obyvateľov. Sobášilo sa 20 párov z toho bolo 10 občianskych sobášov. Priemerný vek obyvateľov bol 37 rokov. V tomto roku zomrela najstaršia obyvateľka Štefánia Lehenová, ktorá sa dožila 99 rokov, k najstarším občanom patrili pani Františka Taligová 95 rokov a Libor Čapkovič 93 rokov.
	Priemerná mzda v Trnavskom kraji dosiahla 842 €, v podnikoch nad 20 zamestnancov, medziročne vzrástla o 17 €, čo predstvovalo 2,1%. Najvyššia mzda bola v okresoch Trnava 981 €, Hlohovec 923 €, Skalica 920 €, Piešťany 812 €. Najvyššia úroveň priemernej mesačnej mzdy bola v odborných a vedeckých a technických činnostiach 1282 €, v dodávkach elektriny, plynu, pary 1252 €, finančné a poisťovacie činnosti 1197 €, priemyselná výroba 985 €. Najnižšiu mzdu mali zamestnanci ubytovacích a stravovacích služieb 488 €, administratíva 540 €, v oblasti nehnuteľností 613 €. 
V trnavskom kraji zamestnávali podniky s viac ako 20 zamestnancami spolu 113 270 osôb. Bolo to o 3427 ľudí viac ako v roku 2012. Najviac zamestnaných bolo v okrese Trnava 35 424 osôb. Situáciu na trhu práce negatívne ovplyvňoval najmä pokles zamestnanosti v pôdohospodárstve o 1473 osôb,v priemyselnej výrobe o 1393 osôb. Informácie boli získané z TASR. 

Významní rodáci

MUDr. Jozef Horváth sa narodil 30 decembra 1956 v Trnave. Detstvo strávil v Jaslovských Bohuniciach v miestnej časti Paderovce. Kde navštevoval základnú školu. Strednú školu absolvoval na gymnáziu v Bratislave. Po maturite študoval na Univerzite Komenského v Bratislave všeobecné lekárstvo. Po vysokoškolskom štúdiu pracoval v Nemocnici s poliklinikou v Trnave ako očný lekár. Neskôr zastával funkciu zástupcu primára. Od r. 1997 pracoval ako samostatný očný lekár a lekár vykonávajúci jednodňovú mikrochirurgiu oka. V roku 2004 získal titul Philosophie doctor (PhD.)

Ing. Jozef Hutta sa narodil 21. februára 1946 v Jaslovciach. Po ukončení základnej školy pokračoval na štúdiu na Strednej priemyselnej škole strojníckej v Trnave, potom vysokoškolské štúdium absolvoval na Fakulte automatizačnej techniky na Slovenskej vysokej škole technickej v Bratislave, ktorú ukončil v roku 1980. Následne pokračoval na postgraduálnom štúdiu v odbore Prevádzka jadrových elektrární v rokoch 1981-1982. V rokoch 1988-1989 absolvoval tiež postgdraduálne štúdiumv odbore Využite ionizujúceho žiarenia v priemysle na Fakulte jadrového a fyzikálneho inžinierstva na škole České vysoké učení technické v Prahe. Pofesijne sa venoval jadrovej bezpečnosti na jadrovej elektrárni. V roku 1988 bo vymenovaný do funkcie námestníka riaditeľa pre radiačnú bezpečnosť a od roku 1996 pôsobil vo funkcii námestníka riaditeľa pre technickú podporu a bezpečnosť. V roku 2006 bol menovaný do funkcie riaditeľa V-1. V súčasnosti pracoval vo VÚJE ako špecialista pre vyraďovanie jadrových elektrární.

Ing. Viliam Jablonický redaktor, publicista, kritik, historik kultúry, sprievodca, pedagóg a vydavateľ sa narodil 13. mája 1948 v Jaslovciach. Zmaturoval na Strednej všeobecnovzdelávacej škole v Trnave. Po maturite študoval ekonomiku a riadenie na Slovenskej vysokej škole technickej. Estetiku a vedy o umení na Filozofickej fakulte UK v Bratislave. Pracoval ako redaktor periodík Hlas ľudu1973-1979, Film a divadlo1979-1991, Slovenský denník1991, Most 1997-2000, Verejná správa 2000-2004. Bol členom rady mesačníka Svedectvo. Spolupracoval s mnohými médiami doma i zahraničí. Bol autorom diela Filmár Viktor Kubal 1993. Spoluautorsky sa podieľal na publikáciách Slovenský hraný flm, Dejiny slovenskej kinematografie, Pokus o politický profil Jozefa Tisu, Život a dielo Jána Chryzostoma Korca. Redigoval viaceré knihy a memoáre. Ako člen poroty sa zúčasťňoval mnohých domácich a medzinárodnych filmových a televíznych festivalov.

Jozef Junas sa narodil 9. júla 1944 v Bohuniciach. V roku 1953 sa presťahoval do Ostravy-Poruby, kam jeho otec odišiel za prácou. V roku 1978 odišiel do Prahy, kde žil dodnes. Bol pražským kníhkupcom, riaditeľom nakladateľstva a vydavateľstva, ktoré sa zameriavalo na vydávanie publikácií pre cudzinecký ruch. Poéziu písal po česky aj po slovensky. Jeho poézia bola čistá a ľudská, vyznával sa v nej zo svojej lásky k žene, k rodnému kraju, k láske k matke, otcovi, rodine, deťom.

PhDr. Anton Košťál,CSc. sa narodil 10. apríla 1921 v Jaslovciach. Pôsobil ako učiteľ cudzích jazykov na niekoľkých stredných školách. V roku 1975 získal titul doktor filozofie PhDr. A v roku 1978 vedeckú hodnosť CSc. Kandidát filozofických vied. Bohatá bola aj jeho publikačná činnosť. Bol autorom Taliansko-slovenského a slovensko-talianskeho slovníka. Turistického slovensko-ruského a rusko-slovenského slovníka a tiež spoluautorom knižky Ruské frazeologizmy v obrázkoch. Bol autorom Malej nemeckej frazeológie a Talianskej gramatiky. Od r. 1966 veľmi intenzívne pracoval ako tlmočník a prekladateľ. Prekladateľská činnosť bola ocenená v r. 2001 v meste Civitanova striebornou plaketou , rada mesta Recenai mu tiež odovzdala strieborný odznak mesta.

Doc.Ing. Gabriela Lanáková-Lužáková PhD. sa narodila 13. júna 1944 v Paderovciach. Maturovala na Strednej priemyselnej škole strojníckej v Trnave. Vysokoškolské štúdium absolvovala na Vysokej škole dopravnej v Žiline. V rokoch 1968-1969 pracovala na investorskom odbore ČSD na Správe východnej dráhy ako technický dozor pre elektrifikáciu trate Bratislava-Štúrovo. Od r.1969 pracovala ako pedagóg na Elektrotechnickej fakulte Žilinskej univerzity. V roku 1985 obhájila kandidátsku dizertačnú prácu a bola jej udelelná vedecká hodnosť kandidáta technických vied PhD. V roku 1999 mala habilitačnú prednášku na tému Modelovanie zaťaženia trakčných napájacích staníc, za čo bola vymenovaná na docenta pre odbor silnoprúdovej elektroniky. Počas pôsobenia na univerzite napísala sedem titulov skrípt a pracovala na mnohých výskumných úlohách pre železnice a mestské dráhy.

Ing.Mária Lukáčová-Valovičová sa narodila 22. janára 1931 v Jaslovciach. Po absolvovaní stredoškolských štúdií pokračovala na Vysokej škole lesníckej a drevárskej vo Zvolene. V rokoch 1956-1967 pracovala v podniku Lesprojekty vo Zvolene ako samostatná odborná pracovníčka pre pedagogickú činnosť, v rokoch 1968-1986 v Ústave pre hospodársku úpravu lesov vo Zvolene ako samostatná inžinierka. Publikovala v rôznych odborných zborníkoch a časopisoch.

Jozef Lukovič sa narodil 29. novembra 1913 v Bohuniciach. Po skončení gymnázia v Trnave študoval na Fakulte telesnej výchovy a športu UK v Bratislave. Ako študent gymnázia bol spoluzakladateľom Športového klubu Blava v Jaslovských Bohuniciach, v ktorom aktívne športoval. Svoj život zasvätil učiteľskému povolaniu. Najprv pôsobil na Ľudovej škole v Modranke, neskôr na Pedagogickej škole v Trnave až nakoniec ako odborný asistent na Pedagogickej fakulte UK v Trnave. Mimoriadne boli jeho športové aktivity. Bol aktívnym hráčom volejbalu, trénerom volejbalových družstiev. Bol zakladateľom a dlhoročným členom TJ Slávia Trnava. Založil a dlhé roky viedol tanečný súbor Pedagóg.

Ing. Ján Ondruška sa narodil 22. apríla 1936 v Bohuniciach. Po štúdiách na gymnáziu v Trnave  absolvoval Vyšiu priemyselnú školu strojnícku v Trnave. Popri štúdiu sa  venoval rôznym športom, spieval, tancoval v školskom súbore a 13 rokov pôsobil ako stredoškolský profesor na Gymnáiu v Trnave a potom na SPŠS v Trnave. Neskôr vykonával funkciu zástupcu riditeľa a riaditeľa SPŠS v Trnave. V našej obci sa niekoľko rokov venoval výchove mladých tenistov, kde pracoval ako tréner.

Ing. Oliver Ondruška sa narodil v Bohuniciach 17. mája 1929. Absolvoval Roľnícku školu v Nitre a v roku 1952 nastúpil na Šľachtiteľskú stanicu v Bučanoch, kde pracoval ako šľachtiteľ cukrovej repy. Popri práci ukončil štúdium na Vysokej škole poľnohospodárskej v Nitre. Po nežnej revolúcii sa stal riaditeľom Výskumného a šľachtiteľského ústavu v Bučanoch. Vo funkcii zotrval až do odchodu na dôchodok v 1992. V rámci záujmovej činnosti sa venoval športovej streľbe, v ktorej sa stal aj inštruktorom a rozhodcom. Túto činnosť vykonával  21 rokov.

Mgr. Alojz Přidal sa narodil 20. mája 1956 v Bohuniciach, po štúdiu na Gymnáziu v Trnave absolvoval Prírodovedeckú fakultu UK v Bratislave odbor Jadrová fyzika. Vzdelanie si dopĺňal na Fakulte  jadrového a fyzikálneho inžinierstva Vysokého učení technického Praha. Od roku 1998 bol predsedom Krajskej rady KDH v Trnave. V rokoch 1999-2002 vykonával funkciu námestníka riaditeľa pre ľudské zdroje a služby Atómových elektrární. V rokoch 2002-2006 bol poslancom Národnej rady Slovenskej republiky a zástupcom Slovenska v Parlamentom zhromaždení Rady Európy v Štrasburbu. V roku 2010 bol znovu zvolený za poslanca Národnej rady Slovenskej republiky.

Jana Shemesh, rodená Mikušová sa narodila 25. júna 1975 v Trnave. Detstvo prežila v Jaslovských Bohuniciach. Po absolvovaní Gymnázia v Trnave, vyštudovala žurnalistiku na Filozofickej fakulte UK v Bratislave. Od roku 2002 pracovala ako novinárka v denníku SME. V roku 2006 sa presťahovala do Izraela, kde sa vydala a doteraz žije. Prispieva stále do denníka SME. Za jej novinársku činnosť bola odmenená Novinárskou cenou Nadácie otvorenej spoločnosti. V roku 2005 dostala uznanie za reportáž z Gazy.  Popri novinárčine sa venovala aj spisovateľskej činnosti a tak v roku 2012 vydala knihu Smrť si neškrtne a v tomto čase pripravovala  knihu Dobrá krajina., ktorá čakala na vydanie.

Ing. Štefan Schmidt sa narodil 5. septembra 1955 v Trnave. Maturoval na Strednej priemyselnej škole v Trnave, potom pokračoval na Strojníckej fakulte Slovenskej vysokej školy technickej v Bratislave, kde absolvoval odbor Tepelné a jadrové stroje a zariadenia. V roku 1991 bol menovaný do funkcie námestníka  riaditeľa pre údržbu o.z. SE-Atómové elektrárne Bohunice, kde v roku 1996 prevzal funkciu riaditeľa , ktorú vykonával až do roku 2003, kedy odišiel z energetiky. V rokoch 2007-2008 bol predsedom rady správcov Národného jadrového fondu Slovenskej republiky ďalej pôsobil ako člen Riadiaceho výboru Moskovského centra WANO (Svetové združenie prevádzkovateľov jadrových elektrární), tiež ako člen Vedeckej rady Materiálovo-technologickej fakulty Slovenskej technickej univerzity. Zároveň pôsobil ako člen a následne predseda Správnej rady Trnavskej univerzity.

JUDr. Ing. Wiliam Schmidt, MSc. sa narodil 18. januára1948 v Jaslovciach, teraz žije v Belgicku. Získal titul doktora práv a banského inžiniera.. V roku  1958  emigroval najskôr do Francúzska, kde pracoval v Štátnom výskumnom uhoľnom ústave, potom odišiel do Ameriky, kde získal titul Majstra vied (MSc.) na Solorado of Mines a americký patent o spevňovaní kovov výbušninami. Študoval aj ekonómiu a obchod na Columbia University 1963-1965, v USA pracoval vo výskume banských strojov a výskume aplikácií výbušnín. Od roku 1967 bol manažérom Corning Glass Intenational v Bruseli. V roku 1968 založil firmu W.Schmidt S.P.R.L. zameranú na obchodovanie s krajinami východnej a strednej Európy. Literárne spracoval spomienky a príbehy z Jasloviec, Paderoviec a Bohuníc a vydal ich knižne „A čas beží“.  Spomienky o tom ako sa presadzoval doma i vo svete zaznamenal v titule Zbieranie starých mincí, Domov a svet. Bol členom vysokoškolského súboru Lúčnica. V roku 1952 založil a viedol ako zbormajster a dirigent Východoslovenský vysokoškolský umelecký súbor v Košiciach. Nahral a naspieval dve CD platne Od dedka cez otca k synovi I. a II., Balady od Trnavy a Piesne z Poblavia, kde interpretoval takmer zaniknuté piesne z rodného kraja.

Peter Ryška sa narodil 18. marca 1951 v Bohuniciach. Vyštudoval Strednú priemyselnú školu v Trnave a po jej ukončení pracoval 20 rokov v jadrovej energetike. V roku 1990 bol zvolený do funkcie starostu obce Jaslovské Bohunice, ktorú vykonával 20 rokov. Bol jedným zo zakladajúcich členov HZDS, v roku 1992 bol zvolený za poslanca Federálneho zhromaždenia. V rokoch 1993-1994 bol prvým predsedom Správy štátnych hmotných rezerv Slovenskej republiky. Počas funkcie starostu zastával aj funkciu predsedu regionálneho združenia ZMO, región JE Jaslovské Bohunice.

PaedDr. Monika Šišková, rod.Remenárová sa narodila 27. apríla 1968 v Trnave. Základnú školu navštevovala v Jaslovských Bohuniciach, strednú školu v Trnave a vysokoškolské štúdium ukončila v roku 1990 na Fakulte telesnej výchovy a športu Univerzity Komenského v Bratislave. Športovej gymnastike sa venovala od ôsmich rokov v oddieli TJ Slávia Trnava. V rokoch 1982-1986 sa venovala trénerskej práci. V rokoch 1996-2003 vykonávala funkciu sekretárky Slovenskej gymnastickej federácie (SGF) a od roku 2003 generálnej sekretárky  SGF. Od roku 2001 bola medzinárodnou rozhodkyňou pre športovú gymnastiku žien, v roku 2011 rozhodovala Majstrovstvá sveta v Tokiu, v roku 2012 na predolympijských hrách v Londýne. V roku 2004 bola na Svetovom kongrese Medzinárodnej gymnastickej federácie zolená za členku Komisie gymnastiky pre všetkých.

Hospodárske pomery
	Na území obce Jaslovské Bohunice mali svoje sídla firmy, ktoré boli aj zamestnávateľmi väčšieho, či menšieho počtu zamestnancov z našej obce. Boli to: Adler, s.r.o. - výroba plastových okien, Agentúra S+L, s.r.o., Ekosur Ing. Július Plško, Energomont s.r.o. - Montážna správa, Energovýskum Slovakia s.r.o., Euro Pumps Tech, s.r.o, Marián Gúčik zámočnícke práce, Chladiace veže Bohunice s.r.o.,  JAVYS a.s., JOMA Slovakia s.r.o., JUKI opravy chladiacich zariadení, Peter  Krajčovič –tesárske práce, Maratom s.r.o., Nadácia ARX, Ondruška Pavol Racing, PHC s.r.o., Poľnohospodárske družstvo Jaslovské Bohunice, Poľnohospodárske družstvo podielnikov Radošovce Paderovce,  Slovenské elektrárne, závod Atómové elektrárne Bohunice,  Stolárstvo Beňo, Šimko Marek SHP. 
Občania mohli v obci navštíviť a využiť služby nasledovných predajní a prevádzok. Predajňa potravín Vila, CBA predajňa a Coop Jednota Trnava, Mi and Mi predajňa textilu, Kvetinárstvo, Záhradný raj Doména, Zákazkové šitie,  Darčekové štúdio, Čerpacia stanica Slovnaft a.s., Kozmetický salón Monika, Kaderníctvo Soňa Bohunická, Kaderníctvo Mária, Stávková kancelária Victory, Pohostinstvo, Reštaurácia PD, Reštaurácia AMFIK, Kaštieľ-ubytovanie a stravovanie.
V miestnej časti Paderovce sa nachádzala predajňa potravín, pohostinstvo a firmy Ekolas – predaj streliva a zbraní, AllDeco s.r.o. a Záhradná škôlka.
Areál bývalých kasární  bol obecným majetkom. Sídlilo tu Obvodné oddelenie polície SR  a Internát pre vysokoškolákov Trnavskej univerzity. S okresným a krajským mestom Trnava bolo výborné autobusové spojenie.
V obci sa nachádzala aj Slovenská pošta, ktorá svoje služby ponúkala v pracovných dňoch od 7.00 do 15.00 hodiny a v stredu až do 17.00 hodiny. Zamestnávala dve doručovateľky jednu pre obec Jasl. Bohunice a druhú pre miestnu časť Paderovce a obec Radošovce.

Zdravotníctvo
Zdravotnícke služby boli zabezpečované lekármi v obecnom Zdravotnom stredisku, ktoré sa nachádzalo na Sídlisku. V jeho priestoroch boli tieto ordinácie:
Neštátne zdravotné zariadenie Ambulancia praktického lekára pre dospelých Mudr. Danky Grékovej. Ambulancia bola otvorená v pracovných dňoch od 7.00-15.00 hodiny. Zdravotnou sestrou bola Diplomovaná sestra Elena Šipková a Mária Šišková.
Neštátne zdravotné zariadenie Ambulancia  praktického lekára pre deti a dorast MUDr. Marty Polákovej. Ambulancia bola otvorená v stredu každý nepárny týždeň, len pre mamičky ako poradňa pre novonarodené deti od 12.00-14.00 hodiny. Detská ambulancia pre deti a dorast bola v susednej obci Špačince, kde rodičia s deťmi museli dochádzať.
Neštátne zariadenie Stomatologická ambulancia Happy Smile, s.r.o. MUDr. Kamily Bullovej.  Ambulancia bola otvorená  v pracovných dňoch  v pondelok až štvrtok od 7.00-15.00 hodiny, v piatok od 7.00-12.00 hodiny. Zdravotnou sestrou bola Mgr. Eva Izakovičová. V evidencii zubnej ambulancie bolo asi 1600 stálych pacientov.
Lekáreň Cormens,s.r.o. bola znovu otvorená po polročnej prestávke, z dôvodu výmeny majiteľa. Otvorená bola v pracovných dňoch od 9.30-15.00 hodiny. Prevádzku zabezpečovala PhMr. Alena Krištofovičová.

Spoločenské organizácie
	Naša obec mala dva Dobrovoľné hasičské zbory a Obecný hasičský zbor. Dobrovoľný hasičský zbor Jaslovské Bohunice (ďalej len DHZ). Predsedom bol Ing. Peter Slivenský, podpredsedom Viliam Kotásek, tajomníkom Miroslav Matovič, pokladníkom Miroslav Slivenský, strojníkmi boli Roman Martinkovič a Martin Benovič, výbor dopĺňali Michal Krutý a Matúš Šoka. Vydávali občasník Infohasič, ktorý bol prílohou Blavských novín, v ktorom písali o svojich aktivitách. V prevádzke mali aj nonstop linku 0908799055.
Počas roka boli viackrát privolaní k vyslobodzovaniu osobných áut, ktoré skončili mimo cesty, likvidovali nepríjemný bodavý hmyz, počas silných dažďov odčerpávali vodu pred rodinnými domami, pomáhali pri odstraňovaní padnutých stromov, hasili požiar v Malženiciach,  účastnili sa brigád, čistili upchatú kanalizáciu. Pomáhali pri organizovaní osláv MDD, lúčili sa s prázdninami, či varili guláš. Na základnej škole viedli hasičský krúžok.
Dobrovoľný hasičský zbor Paderovce. Predsedom bol Tomáš Masaryk, veliteľom, Peter Ondruška, tajomník Roman Režnák, kultúrnym referentom Blažena Remenárová, strojníkom Matúš Polakovič. Rozvíjali aj činnosť mládežníckeho oddielu, ktorých zapájali aj do svojich športových aktivít. Aktívne sa zapájali aj do verejnoprospešných prác, zúčastňovali sa akcií poriadaných obecným úradom. V sobotu 19. januára súťažili bohunickí  a paderovskí hasiči v stavaní snehuliakov. Paderovčania za výraznej pomoci takmer celej miestnej časti postavili 9m snehuliaka, o ktorom informovala aj TV Markíza v hlavných správach. Naši jaslovskobohuničania postavili len obrovskú korytnačku, na snehuliaka nemali dostatok snehu, ale ani takú podporu od spoluobčanov ako víťazní paderovčania. Stará hasičská cisterna bola využívaná na polievanie vysadených stromov a kríkov, ktoré dobrovoľne zabezpečoval Dušan Lackovič.  Usporiadali oslavy patróna hasičov sv. Floriána. V lete varili guláš a pre deti poriadali súťažné popoludnie. Vykonali technické cvičenia, účastnili sa súťaží. 
Obecný hasičský zbor bol jednou zo základných zložiek obce, ktorá plnila úlohy súvisiace so zdolávaním požiarov a vykonávaním záchranných prác pri živelných pohromách a iných mimoriadnych udalostiach v obci. Na vykonávanie takejto náročnej činnosti museli aj absolvovať kurzy prvej pomoci, či odbornej prípravy na práce vo výškach, nad voľnou hĺbkou, obsluhu ručnej motorovej píly, výcvik v protiplynovom polygóne. Robili všetko preto aby boli zaradení do celoslovenskej siete záchranárov. Hasičské  jednotky v Jaslovských Bohuniciach sa rozhodli zjednotiť v názvoch a za svoje označenie prijali „Hasiči Jaslovské Bohunice“, občanovi bolo aj tak jedno ktorý zbor na záchranu prišiel a potom nemal v tom mierny guláš. 
K najväčším klubom v obci patril Športový klub Blava. Pracoval a svoju činnosť rozvíjal v šiestich kluboch: futbalovom, tenisovom, veterán klube, stolnotenisovom, vodáckom a B.A.S.T.-bechpress a silový trojboj. O činnosti jenotlivých klubov sa dočítate v kapitole Telovýchova a šport na str. ........ Správna rada Športového klubu Blava pracovala v zložení: prezident Božena Krajčovičová, sekretár Mgr. Marek Juhász, pokladník Ing. Miroslav Lehuta, členovia Ing. Martin Junas, Anton Pavlovič, Mgr. Jiří Mlčoch. Revízna komisia: predseda Ing. Viliam Rolenčík, členovia: Ing. Miloš Rapant, Viliam Kotásek.
Poľovnícke združenie Blava hospodárilo na rozlohe 1340 ha, členskú základňu tvorilo 18 stabilných členov a jeden kandidát na člena. Členovia združenia sa aktívne starali o zverený chotár, budovali kŕmne zariadenia, prikrmovali zver počas zimných mesiacov. V bažantnici chovali bažanty, na ktoré v zimných mesiacoch poriadali poľovačky. Pri poľovačkách im pomáhali aj 4 štvornohí pomocníci stavače. V susednej obci Radošovce malo svoje sídlo Poľovnícke združenie Manivier, ktoré sa tiež venovalo chovu a lovu drobnej zveri. Poľovný revír tohto združenia zasahoval aj do katastrálneho územia obce Jaslovské Bohunice, hospodárili na ploche 1056 ha. Združovalo 16 poľovníkov.
Rybárstvom a rybárskym športom v obci sa venovalo Občianske združenie Meander. Výbor pracoval v zložení: predseda Mgr. Ľuboš Remenár, 1. podpredseda Ing. Milan Fitoš, 2. podpredseda Peter Ryška. Členovia správnej rady: Viliam Kotásek, Ing. Milan Fitoš, Branislav Križan. V revíznej komisii pracovali: predseda Jozef Hlavanda, členovia Rastislav Blanárik, Martin Sekera. V prenájme malo vodnú plochu v areáli parku, kde od apríla si rybári mohli skúšať svoje rybárske šťastie podľa schváleného vnútorného lovného poriadku. V máji poriadali už 6. ročník pretekov O pohár starostky obce Jaslovské Bohunice v kategórií detí vyhral Adam Kurek, v kategórii dospelých vyhral Jaroslav Chorvatovič. Najväčšiu rybu ulovil Jaroslav Chorvatovič bol to Amur biely o dĺžke 64 cm. Šťuku s dĺžkou 87 cm a 5 kg váhy sa podarilo chytiť Braňovi Fitošovi mimo súťaž v jedno sobotné dopoludnie, predátor tejto dĺžky musel z rybníka von. Ďalšieho dravca ulovil Dušan Mizera s dĺžkou 100 cm a váhou 5,5 kg, bol to fúzatý sumec.
Medzi najväčšie spolky v obci patrila Miestna organizácia jednoty dôchodcov, ktorá mala 180 členov. Podieľali sa na kultúrnych a spoločenských akciách poriadaných obecným úradom. Pri úmrtí člena sa účastnili poslednej rozlúčky s kvetinovým darom. V roku 2001 založili Folklórny súbor Blavanka, ktorý vystupoval v krásnych, trnavských zlatom vyšívaných krojoch. Skupinu hudobne doprevádzal kontrabas hral na ňom Ján Horváth a harmonika Alexandra Bergera. Vedúcim súboru bol Ján Ryška, umeleckou vedúcou Oľga Mikušová. Súbor mal 21 členov 12 žien a 9 mužov. V repertoári mali nielen ľudové piesne, ale aj pásma zo života našich rodičov a prarodičov. Výsledok ich 12 ročnej činnosti bol zaznamenaný na dvoch zvukových nosičoch V Bohunicách pri kaštieli a Spievajte s nami. Medzi tradičné akcie patrili fašiangové pochovávanie basy, stavanie mája, oslavy v Bohunicách pri kaštieli a vystupovanie nielen v okolitých obciach ale aj v hlavnom meste.   Členovia súboru si za roky pôsobenia svojimi piesňami získali veľa milovníkov folklóru.
Medzi najmladšie organizácie patrilo Občianske združenie Starostliví medvedíci, ktorého cieľom bolo vypĺňanie voľného času detí a mládeže formou voľnočasových aktivít a motiváciou k tvorivej činnosti.  Takmer štyridsať členov na čele s Monikou Kučerovou v tomto roku poriadali fašiangový sprievod obcou,  spoluorganizovali Detský maškarný ples,  recesisticky stavali máj, pre deti pripravili Cestu rozprávkovým parkom, spoluorganizovali Gulášovú pohodu, pomáhali pri organizácii prázdninového tábora pre deti, nosili s Mikulášom po domoch balíčky, organizovali brigády z príležitosti Dňa Zeme, oživili vianočné sviatky Živým Betlehemom pri kostole sv. Michala,.
	V areáli Poľnohospodárskeho družstva Jaslovské Bohunice sídlil Jazdecký klub AXA. Šesť koníkov tohto klubu bolo často vidieť na akciách poriadaných obecným úradom. Deti z našej obce, ale i okolitých obcí chodili koníky čistiť, ale najmä na nich jazdiť.  Klub poriadal súťaž v parkúrovom skákaní „ O Blavský pohár“, ktorého sa účastnili kone takmer z celej republiky. Súťaž prebiehala na lúke smerom k Mlynu. Vedúcimi združenia bola Ing. Iveta Jablonická a Ing. Ján Schmidt.

Školstvo, kultúra a cirkevný život
Základná škola s Materskou školou Jaslovské Bohunice

V základnej škole pokračoval školský rok 2012/2013. V januári sa konal pravidelný zápis detí do prvého ročníka. Zápisu sa zúčastnilo 27 detí, všetky úspešne prešli testovaním a dokázali, že na vstup do školy boli pripravené. Žiaci 6. až 9. ročníka sa zapájali do súťaže Expert v kategóriách Do you speak English, Tajomstvá prírody, Svetobežník a Spoločnosti kedysi a dnes. Z našich žiakov sa najlepšie darilo Richardovi Bubánovi, v téme Tajomstvá prírody sa umiestnil na 31. mieste a v celkovom poradí skončil na 62. zo 4 300 súťažiacich, hrdil sa titulom Top-Expert. Andrej Bartošovič v téme Svetobežník si vyslúžil 64. miesto  a titul Expert.  Žiaci sa zápájali aj do matematickej súťaže Maks. V rámci kraja sa umiestnili na 1. a 2. mieste Barbora Rapantová, Marcel Lackovič a Lucia Lackovičová na 4. mieste.  V súťaži Pytagoriáda nás na okresnom kole reprezentovali Macel Bardač, Richard Bubán, a bratia Andrej a Jakub Bartošovičovci.  V tomto roku sa našim žiakom mimoriadne darilo v matematických súťažiach. Šiestak  Richard Bubán v matematickej olympiáde si vybojoval 1. miesto. Na hodinách fyziky sa žiaci učili zábavne a zaujímavo, a neučili sa len žiaci, ale aj učitelia sa neustále vzdelávali. Vo februári súťažili v prednese poézie a prózy Hollého pamätník, súťaž prebehla v celej škole. Šimon Horváth žiak 4. ročníka po víťazstve v krajskom kole, sa prebojoval až do celoslovenského finále Hviezdoslavov Kubín. Ešte ani jeden žiak v histórii našej školy nepostúpil tak vysoko. Deviataci v marci zvládli monitor úspešne. V predveľkonočnom čase na tvorivých dielňach za pomoci pána Gašpáreka sa učili pliesť korbáče a pod vedením pani Horváthovej zdobeniu maľovaných vajíčok voskovou technikou.
	Žiaci dosahovali pekné výsledky aj v športových súťažiach.  Martina Čápková vyhrala stolnotenisový turnaj Trakovická loptička, ktorého sa zúčastnili žiačky a žiaci z dvanástich škôl Trnavska a Hlohovecka. Bola aj líderkou dievčenského družstva v bojoch o majstra okresu, tu obsadili 2. miesto. Všestranného športovca mali aj v Jurajovi Polakovičovi, ktorý v streľbe zo vzduchovej pušky  na Majstrovstvách kraja vyhral kategóriu starších žiakov. Dievčatá i chlapci hrávali volejbal, vybíjanú. V okresnej súťaži vo vybíjanej najmladších žiakov a žiačok skončili na 2. mieste.  Filip Bango žiak deviateho ročníka bol suverénne najlepším žonglérom na celoslovenskej súťaži Abeceda futbalistu, s osobným rekordom 11 608 dotykov sa stal víťazom, druhý pre porovnanie urobil len 6000 dotykov.
Siedmaci boli na lyžiarskom kurze vo Valčianskej doline. Žiaci siedmeho a ôsmeho ročníka navštívili jaskyňu Driny, táto jaskyňa je pre nás najbližšiam ale pre mnohých žiakov to bola len prvá návšteva tejto krásnej, na západnom Slovensku jedinej sprístupnenej jaskyne.
Pokračoval krúžok mladých hasičov, ktorý viedol Ing. Peter Slivenský. Žiaci sa zapojili aj do zberu papiera a celkom nazbierali 26 ton tejto vzácnej suroviny. Víťazstvo v školskej súťaži získali žiaci 4. A triedy, ktorí v priemere na žiaka nazbierali 194 kg papiera.
Počas letných prázdnin bol v škole čulý stavebný ruch, vynovila sa telocvičňa, oplotenie školského areálu.
Po dvojmesačných prázdninách sa školské povinnosti začali 216 školákom, z ktorých bolo 23 prvákov. Mali sedem tried na prvom stupni a šesť tried na druhom stupni. Do školského klubu sa prihlásilo 60 detí. Počet stravníkov bol 170. Riaditeľom školy bol Mgr. Pavol Kaššák, zástupkyňou Mgr. Katarína Mojžišová. Členmi pedagogického zboru boli aj pán farár Róbert Ondrík-kňaz a učiteľka Mgr. Helena Juricová-vyučovala matematiku. Vychovávateľkami v Školskom klube boli Lucia Talajková,  Jana Kubišová a Dagmar Gvistová. 
Triednictvo bolo nasledovné
1.A   12 žiakov    Mgr. Ľubica Zemková		6     15 žiakov   Mgr. Lenka Stračárová
1. B   11 žiakov   Mgr. Viera Čavajdová		7.A  14 žiakov  Mgr. Lenka Piňková
2.A    14 žiakov   Mgr. Pavol Valent		7.B   15 žiakov Mgr. Vladimír Strečanský
2.B	    14 žiakov   Mgr. Helena Neštická		8      25 žiakov  Mgr. Lenka Šallaiová
3.	    23 žiakov   Mgr. Veronika Pavlíková	9      19 žiakov  Mgr. Helena Danišová
4A     13 žiakov   Mgr. Darina Barlíková
4B     14 žiakov   PaedDr. Beáta Kristová
5.       26 žiakov   Mgr. Ivana Michalicová

Rozpočet Základnej školy s materskou školou bol:
Príjmy spolu				535 302 e
z toho vlastné príjmy		  	  11 674 €
Výdavky ZŠ a MŠ spolu		528 435 €
Z toho – Základná škola		338 623 €
	   Materská škola		116 198 €
	   Školský klub	  	  22 116 €
	   Školská jedáleň	  	  51 498 €

Na škole pracovali nasledovné krúžky. Folklórnospevácku skupinu viedla uč. Juricová, Hasičský krúžok - Ing. Slivenský, Krúžok vyšívania – uč. Stračárová, Hravá matematika – uč. Čavajdová, Krúžok IKT – uč. Strečanský, Počítame hravo – uč. Barlíková, Popoludnie s angličtinou – uč. Piňková, Pohybové hry a Škola hrou - uč. Pavlíková, Matematika a Mladí záchranári – uč. Danišová, Stolnotenisový – školník pán Ilavský, Strelecký – riaditeľ Kaššák, Učenie hrou- uč. Kristová, Volejbalový-uč. Šallaiová, Biblický krúžok - Róbert Ondrík .
Po návrate z jesenných prázdnin deviatakov čakalo cvičné testovanie z jazyka slovenského  a matematiky akýsi nácvičný monitor. Najlepšie si viedla Magdaléna Žáková, ktorá napísala matematiku na 100%,a jazyk slovenský na 84%, ale ostatných čakalo ešte veľa práce, lebo úspešnosť v matematike bola 65,53% a jazyk slovenský 62,95%. Žiaci prvého stupňa sa zúčastnili divadelného predstavenia Dlhý, Široky a Bystrozraký v Trnave 
Šiestaci absolvovali praktickúj hodinu na obecnom úrade. S pani starostkou rokovali ako poslanci, poprezerali si priestory obecného úradu, ale najväčší záujem bol o kamerový systém.
V októbri v areáli Kamenný mlyn v Trnave sa konala súťaž mladých záchranárov, ktorého sa zúčastnili ôsmaci Saška Mrvová, Marcel Lackovič, a deviataci Lucia Lackovičová a Patrik Jurík. Bola to ich prvá takáto spoločná súťaž, ale aj napriek tomu skončili na peknom štvrtom mieste. Vydávali školský časopis Lienka, ktorý bol prílohou Blavských novín. Prispievali doňho nielen žiaci svojimi výtvormi, ale aj učitelia tu uverejňovali svoje postrehy..

Materská škola
V mesiaci marec sa deti viac rozprávali o knihách, do škôlky si priniesli svoje obľúbené knihy, z ktorých im pani učiteľky čítali. Navštívili aj obecnú knižnicu.  Užili si divadelné predstavenie Katkine výmysly. Ponaučenie z tohto podujatia bolo, že rodičia by mali svojim deťom viac čítať, pretože sa pritom rozvíjala nielen reč ale i komunikácia a puto rodič-dieťa. Divadelné predstavenie Žu-žu o ochrane životného prostredia bolo veľmi poučné, a deti boli aktívne. Z príležitosti Dňa Zeme sa zapojili aj do čistenia svojej obce. Učili sa aj  na záhradníkov ako si dopestovať rastlinky. Boli aj v Škole v prírode v prostredí Strážovských vrchov, vyskúšali si netradičné disciplíny ako: Boj ázijských drakov, skok austrálskych klokanov, let americkým raketoplánom, európsky kriket, turistické vychádzky, diskotéky, šliapace trojkolky, bowling, stajne a kone. Toto všetko zažili od 27.-31.mája. 
Nadstavba MŠ začala v máji a počas štyroch mesiacov stavby a rekonštrukcie sa mohli deti vrátiť 2. septembra do novej školy. Brigádnicky na čistení škôlky pomohli niektorí rodičia. V septembri v priestoroch novej škôlky privítali 90 detí, z toho bolo 25 predškolákov. Deti boli rozdelené do troch skupín nasledovne :najmladšía skupina deti 2-4 ročné, v strednej skupine boli deti 4-5 ročné a v staršej skupine boli deti 5-6 ročné. Učiteľkami boli Eleonóra Fitošová zástupkyňa pre predškolské zariadenie, Ľudmila Trstenovičová, Zuzana Kureková, Janka Kocánová,  Michaela Lehutová, Bc Katarína Oravcová, Mgr. Hedviga Zelinová, Jana Kubišová. V jedno októbrové popoludnie si spolu s rodičmi urobili tvorivé dielne. Z ovocia a zeleniny stvorili neskutočne krásne diela ovečky z karfiolu, vtáčatká z pomarančov, húsenicu z uhorky, psíčka z ananásu, strašidielka z tekvíc. V jeseni tiež aranžovali ikebany, venčeky a kytice z listov. V predvianočnom čase vyrábali ozdoby, anjelikov, gule, snehuliakov.

Základná umelecká škola
	Pokračoval školský rok 2012/2013 v ktorom mali 100 detí.  V predvianočnom čase sa konal tradičný vianočný koncert za účasti všetkých detí a ich rodičov. Deti predviedli obrovský kus talentu, šikovnosti a húževnatosti. V dvoch hudobných odboroch sa individuálnym štúdiom vzdelávali žiaci v hre na akordeón, keyboard, flautu, gitaru a bicie. Pod vedením riaditeľky Soni Bobekovej učiteľov Jána Pekaroviča a Mgr. Pavla Valenta ukázali na koncertoch ako hru na jednotlivé hudobné nástroje zvládli. Výučbu výtvarnej výchovy zabezpečovali Mgr. Viera Čavajdová, Mgr. Pavol Valent a Mgr. Pavol Kaššák. Novotvorené priestory v podkroví, do ktorých sa celá ZUŠ presťahovala, nemuseli zápasiť s priestorovými problémami. Bola tu aj koncertná sála pre 100 ľudí. Mini hudobné štúdio skvalitnilo nácvik hudobnej skupiny Grazy Team 3. V júni sa všetci žiaci stretli na obecných oslavách z príležitosti 900. výročia Prvej písomnej zmienky o Obci Jaslovské Bohunice v rámci nedeľňajšieho gala programu „Bohuničania Bohuničanom“ vystúpila celá škola a každý žiak tam mal svoje vystúpenie, na ktoré sa poctivo pripravoval. Deti žiarili ako hviezdy.
Rozpočet Základnej umeleckej školy bol:
Príjmy spolu		69 476 €
Z toho vlastné príjmy	  3 090 €
Výdavky spolu	69 476 €

Kultúrno spoločenský život obce
Privítanie nového roka ohňostrojom sa stalo v našej obci neodmysliteľnou tradíciou. Slávnostný ohňostroj sa konal 1.januára na Námestí pred Obecným úradom, trval 15 minút k tomu patril príhovor starostky, varené víno, teplý čaj v spoločnosti priateľov a známych a hlavne veselica s hudobnou kapelou Plastic Duo. Plesovú sezónu opäť otvoril Rodičovský ples. Mladí zo združenia Starostliví medvedíci oživili tradíciu fašiangových sprievodov a po viacerých rokoch znovu obcou prechádzali  maškary za hlučného spevu, tanca a podpory dychovej hudby Dubovanka. Všetkým oznamovali, že sa blížil koniec veseliciam. Prešli nielen našou obcou ale i Paderovcami, a neodradilo ich ani škaredé počasie sneh a vietor. Večer v spoločenskom dome  naša Blavanka pochovávala basu. Pásmo ľudových zvykov, vtipné dialógy a ľudové piesne rozprúdili dobrú zábavu. Na stole nechýbali tradičné šišky a dobré vínko. A známe šišky a fánky prišli upiecť naše gazdinky Jarka Holovičová, Terka Junasová a Anka Hrčková aj pred začiatkom pôstu na „starý obecný úrad“ dolu pod poštou. Voľný čas deťom a prizerajúcim sa, kým sa šišky upiekli, vypĺňali Starostliví medvedíci hraním spoločenských hier a výrobou fašiangových masiek. Nedeľa pred Valentínom patrila tým najmenším v našej obci, zúčastnili sa Uvítania do života. 26 rodín bývajúcich v našej obci obdržalo od obce vkladnú knižku, pamätný list a plyšovú hračku.  V druhú februárovú nedeľu sa konal netradičný detský maškarný ples, organizátori a usporiadatelia boli takisto poobliekaní v maskách, tých bolo až 134.
V marci si obec  pripomenula spolu so všetkými pedagogickými i nepedagogickými pracovníkmi ich sviatok Deň učiteľov. Slávnostné posedenie sa konalo v spoločenskej miestnosti obecného úradu malé občerstvenie, darček na pamiatku a kvet, vyjadrovalo vďaku za ich namáhavú prácu. V predveľkonočnom času sa konali tvorivé dielne spojené s ukážkou ručných prác. Prebehla aj súťaž o najkrajšie veľkonočné vajíčko. Pani Dundová vyrábala šité ozdobné veľkonočné vence, pani Holovičová stromčeky šťastia, Jozef Vrbovský vyrábal pletené šibáky, Jaroslav Reisenauer doplnil akciu vyrezávanými výrobkami a hrou na fujare. Pripravená bola ochutnávka jednoduchých veľkonočných špecialít zemiakovej baby, veľkonočnej hrudky, a koláčov pre celú rodinu z rúk Terky Junasovej. Pani Elena Čapkovičová predvádzala výrobu slaných chuťoviek. Starostliví medvedíci usporiadali brigádu z príležitosti Dňa Zeme a upratovalo sa aj v Paderovciach.
 Stavanie mája malo v obci dlhú tradíciu. Máj prišli postaviť hasiči za veľkého počtu občanov, detí z MŠ, poľovníkov, FS Blavanka, detí z Blavančeka, polície a členov Občianskeho združenia Starostliví medvedícii, ktorí urobili recesistickú spomienku na niekdajšie oslavy prvého mája. Nechýbali tradičné mávadlá, transparenty so žartovnými heslami. Večer do tanca hrala dychová hudba Dubovanka. Iba málokto odolal chutnému gulášu a poháriku vínka. Tretia  májová nedeľa patrila mamám a ich oslave sviatku. Program pre ne pripravili žiaci základnej školy, materskej školy a základnej umeleckej školy, detský folklórny súbor Blavanček sa predstavil svadobným pásmom, zožal veľký potlesk.  Pre mamičky bolo pripravené malé pohostenie zákusok, pagáče, kvietok na znak úcty a vďaky. Aj tento rok sa vo veľkom oslavoval sviatok všetkých detí MDD. V amfiteátri Starostliví medvedíci v spolupráci so všetkými našimi spoločenskými organizáciami pripravili pre deti rozprávkový park. Deti prechádzali jednotlivými stanovišťami, kde plnili rozličné úlohy, hasili oheň, recyklovali smeti, rozpoznávali zvieratká, chytali rybky, vozili sa na člnoch, pribíjali klince, strieľali na terč, skákali vo vreciach atď. Zapojili sa aj policajti, ktorí predviedli ukážku ako dostať vodiča z havarovaného auta, hasiči urobili nezabudnuteľnú penu, paraglydista Miro Matovič sa predviedol so svojim padákom, skákací hrad, trampolína, autíčka, koníky z klubu AXA a koniec patril balónikom, ktoré vypustili do sveta. Zaujímaví boli členovia vodáckeho klubu, ktorí pre malých oslávencov pripravili pri bohunickom rybníku ríšu Pipi Dlhej Pančuchy. 
Kultúrne leto sa v obci začalo 21.-23.júna 8. ročníkom festivalu slova, hudby a tanca V Bohunicách pri kaštieli, ale hlavne oslavami 900 výročia prvej písomnej zmienky o Jaslovských Bohuniciach.  V piatok sa program konal v areáli základnej školy a patril deťom, atrakciám, rozmanitým disciplínam, a prišiel aj kúzelník. Večer v amfiteátri sa vystriedali kapely Polemic, Smola a hrušky, Kabát Revival a do rána hral DJ Peter Valo.
V sobotu bol deň ENEL-u – Slovenských elektrární Open Plant -  park plný hier patril deťom. Pódium zase kapelám  a spevákom. Konal sa futbalový turnaj o pohár generálneho riaditeľa Slovenských elektrární. Programom sprevádzal Matej Cifra-Sajfa, hosťom bol superstárista Ben Cristovao. Večerný galaprogram moderovali Jarmila Lajčáková-Hargašová a Daniel Heriban. Ťahákom bola skupina SĽUK s pásmom Krížom-krážom a Radošinské naivné divadlo s kabaretným programom „Radošinský výber“. Vyvrcholením bol ohňostroj v podobe svietiacej 900-ky a veľkolepého ohňostroja. Do rána sa konala diskotéka v podaní DJ Miroslava Mirgu so skupinou Domiband.
Nedeľný gala program sa začal svätou omšou za účasti kňazov vdp. Silvestera Špankoviča, Františka Bačíka, Serafína Kavoňa, Róberta Ondríka. Omšu celebroval biskupský vikár Róbert Kiss. Po skončení omše sa kňazi a pozvaní hostia presunuli do spoločenského domu na slávnostný obed. Pozvaných bolo cca 300 hostí, ktorým boli udelené pamätné listy a spomienkové darčeky z príležitosti okrúhleho výročia obce. O 15.oo hodine išiel obcou  Slávnostný sprievod za účasti všetkých spoločenských organizácií viedol ho anjel v striebornom rúchu držiac v ruke meč s hviezdou a váhy, za nimi boli dievčatá v krojoch s číslicami 900 a erb obce. Pre účastníkov sprievodu boli pripravené tri stanovištia s občerstvením, ktoré ponúkali hostitelia v dobových kostýmoch. Boli tam kysnuté záviny, vínko, minerálka. Významným momentom bol krst monografie o obci „V presýpaní času“. Za účasti autora PaedDr. Jána Čápku, poslanca NR SR Alojza Přidala a spisovateľa Jozefa Junasa, ktorí knihu pokrstili zrnom z klasov. Potom sa odvíjal program Bohuničania Bohuničanom. Jednotlivých účinkujúcich predstavovali moderátori programu pani Štefka Ondrušková a Daniel Heriban. V programe vystúpili deti z Materskej školy, Základnej školy, Základnej umeleckej školy, detská folklórna skupina Blavanček, FS Blavanka s pásmom Dožinky, rodák Marián Bango, country skupina N.C.Express, Bystrík and Band a mladá skupina Hirasis. Počas osláv bolo neuveriteľne horúco a v amfiteátri sa všetci doslova na tom slnku „piekli“.
Gulášová pohoda sa konala 29.júna, písala už tretí ročník. Prihlásilo sa do nej až 23 súťažných družstiev a dokonca bolo zastúpené aj zahraničie v podaní troch mladých angličanov. Čakanie na guláš spríjemňovala skupina Plastic Duo. Hlavným rozhodcom bol Martin Kovarský-šéfkuchár v rakúskom hoteli Kaprun s tromi pomocníkmi od fachu. Výhercami sa stali poľovníci pod vedením Jožka Bullu.
V dňoch 6.-7.júla sa konali oslavy 85.výročia organizovaného športu v obci. Počas letných prázdnin od 15. júla do 15. augusta fungoval Denný letný tábor, ktorí viedli Mgr. Ingrid Bokorová a študentky Trnavskej univerzity na fakulte pedagogiky Monika a Emka.
Country fest s názvom Fest Dobré Bohunice  sa konal už po 11.ty krát v dňoch od 27.-28.júla. Počas festivalu fungovali remeselné trhy, atrakcie, súťaže pre talenty, obľúbené majstrovstvá vesmíru v skákaní pupkáčov. Fest Dobré Bohunice to boli dva dni plné zábavy, hudby, zaujímavostí, pohody. Stanovalo sa v parku a stanov bolo neúrekom. Občerstvenie bolo zabezpečené pomocou stánkov, aj tých bolo tiež dosť. Takže si bolo z čoho vyberať. Podávala sa cigánska, párky, klobásky, pstruhy, alko, nealko, zmrzlina. Augustové nedeľné popoludnie patrilo dychovej hudbe Váhovanka na námestí pred obecným úradom. Horúce počasie a ľudia, ktorí hľadali tieň. A teplo urobili svoje aj s muzikantami. Jeden z nich skolaboval, ale prítomná záchranná zdravotná služba ho postavila na nohy a ešte aj všetko odohral až do konca. Druhé vystúpenie na námestí v ďalšiu augustovú nedeľu bolo v znamení dažda. V rytmoch kapely N.C.Express si pár nadšencov, ktorí prišli, pod tujami aj zatancovalo. Ako povedal kapelník Peter Szabados “nie je umenie hrať pre 200, ale pre päť ľudí“. Jubilejný desiaty festival speváckych zborov a skupín seniorov sa konal v našom amfiteátri v sobotu 20. júla, pripravila ho Okresná organizácia Jednoty dôchodcov Slovenska v spolupráci s našou Jednotou dôchodcov a obecným úradom. Zúčastnilo sa ho dvanásť súborov. 
Koncom septembra sa konali tradičné Michalské hody a s ním 3  .ročník hodového jarmoku. Námestie pri fontáne, vítalo svojich návštevníkov závanom  minulosti, ako to bolo za dávnych čias, keď panstvo hodovalo a ľudia sa zabávali. Členky speváckej skupiny Prúšanka z Moravy a detský folklórny súbor Blavanček umocnili dedinskú atmosféru. V predajných stánkoch sa ochutnávali hodové špeciality, remeselníci predviedli svoju zručnosť a výrobky, deti si zaskákali v skákacom hrade. Mladí z OZ Starostliví medvedíci maľovali deťom na tvár. Hodové atrakcie na sídlisku, sladká cukrová vata a kolotoče. Pre mužov neodmysliteľný futbalový zápas a veľké hodovanie k tomu návštevy rodákov, stretnutia rodín a starých priateľov.  Sála Spoločenského domu PD Jaslovské Bohunice v tretiu októbrovú nedeľu privítala okolo tristo našich seniorov. Popoludnie svojim spevom skrášlili hviezdy TV šlágru Martin Jakubec, Božanka a Zdeno Sychra. Na záver programu s humornou scénkou vystúpili Starostliví medvedíci.
V novembri ožili cintoríny. Ku Sviatku všetkých svätých a pamiatke zosnulých boli vyzdobené všetky hroby kvetmi a zapálenými sviečkami. Tisíce blikajúcich svetielok pripomenulo neúprosný čas a krátkosť bytia. Rodiny sa stretávali a spomínali na svojich blízkych. V novembri spomíname aj na sv. Martina patróna kostola v Paderovciach, ktorý chodí na bielom koni. Obec v spolupráci s farským úradom zorganizovali už tretí ročník lampiónového sprievodu obcou, aj s vlastnoručne vyrobenými lampiónmi, až do miestnej časti Paderovce. Tu bolo krátke pohostenie a vyhodnotenie troch najkrajších lampiónov. Na záver všetci púšťali lampióny šťastia.
Na Mikuláša sa najviac tešili deti. Aj tento rok prišiel  Mikuláš a balíčky rozdával deťom priamo v ich domácnostiach. Chodili tri skupiny Mikulášov, balíčky dostali všetky deti do 10 rokov veku, ale naprázdno neobišli any staršie deti, aj tým sa ušla malá sladkosť. A veru najvštívili aj seniorov. Čaro Vianoc a ich atmosféru umocňovali rozličné svetelné výzdoby rodinných domov, ktorými si  občania skrášľovali svoje príbytky a v neposlednom rade aj svoje priedomia. Vo vianočnom čase to blikalo zo všetkých strán, prechádzkou  po obci sa bolo na čo pozerať. Pred kostolom z bohunickej strany pribudol veľký adventný veniec, ktorý však po zapálení prvých sviec hneď navštívil alkoholom potúžený vandal, ale rýchlo sa opravil aby robil radosť ostatným občanom obce.
Knižnica ku koncu roka evidovala 10 100 kníh. Už 5-tý rok požičiavali knihy aj ako školská knižnica  tzn. pre celú triedu v rámci mimočítankovej literatúry, na túto literatúru v tomto roku prispela spoločnosť JAVYS a.s.. 1000 euro. Najviac sa však požičiavala beletria. Otvorená bola vždy v utorok od 13.00-18.00 hodiny a druhú sobotu v poradí od 10.-12. hodiny. Zápisné pre deti do 15 rokov bolo 0,50 €, a 1 € pre čitateľov nad 15 rokov. Počas prázdnin sa urobila komplexná rekonštrukcia knižnice. Bola vymenená podlaha, umývadlá, vodovodné batérie, stropné svietidlá, vymaľovalo sa. Ku koncu roka sa opravili aj schody do budovy, oprava stála 1605 eur. Celkovo sa investovalo 5,3 tisíc euro.
Občania celej obce využívali závlahový systém. Ušetrilo sa na pitnej vode i stočnom. Aj úrodu si občania pochvaľovali. Čoraz viac obyvateľov si krášlilo okná, balkóny a priedomia hrantíkmi s kvetinami ako sú muškáty, petúnie, surfínie, v jeseni najmä chryzantémy a tekvice rozličných farieb a tvarov. Obec bola každým rokom krajšia a upravenejšia. O úpravu a kosenie trávnatých plôch sa starala obec. Z dediny sa pomaly vytrácal pravý dedinský ruch: kikiríkanie kohúta, kotkodákanie sliepok, kvičanie domácej svine. Kačky, husi, králiky to už nevidieť vôbec. Ak by som chcela spočítať, koľko domácností ešte na svojom dvore niečo chová, asi by mi stačili obe ruky. Rodiny vo svojich dvoroch pestovali „anglické trávniky“ a kvetinové záhony. Našlo sa ešte niekoľko jednotlivcov, ktorí sa venovali chovu včiel.
Na webovej stránke obce wwwjaslovskebohunice.sk ste sa mohli dozvedieť najaktuálnejšie dianie v obci. Blavské noviny boli rozosielané do každej domácnosti v obci zdarma, v tomto roku vyšli 4 čísla, bol to ich 22-hý ročník.

Farnosť
	S príchodom nového roka sme si pripomenuli sviatok rodiny. Výzdoba kostola bola vianočná, krásna, s betlehemom a ozdobenými živými ihličnatými stromami, ktorých bolo šesť, kostolu ich darovali občania z vlastnej záhrady. Celodenná poklona k nasvätejšej sviatosti oltárnej sa konala 5.januára. Začiatkom roka bolo zvykom koledovať na tri krále a tento zvyk doposiaľ pretrvával. O kostoly a ich výzdobu sa už dlhé roky starali naši kostolníci. V Jaslovských Bohuniciach to bola Jojka Kubišová, v Paderovciach Peter Remenár a Jozef Vyskoč. Organistami v oboch kostoloch boli Martin Ryška a Filip Jankovič zo Špačiniec, naša organistka Laura Tökölyová bola na materskej dovolenke. Duchovným otcom farnosti bol Róbert Ondrík z Trnavy. O upratovanie kostolov sa starali občania, ktorí boli rozdelení do 16 skupín a pravidelne sa striedali.
Veriaci sa popolcovou stredou 13.2. začali pripravovať na najväčší kresťanský sviatok Veľkú noc. Začal sa 40 dňový pôst. Veľkonočné štvordnie bolo od 28.3.-1.4. Na veľký piatok pašie spievali pán Tököly, Miroslav Melicher a duchovný otec. Na Bielu sobotu pri Božom hrobe držali stráž miništranti. Duchovný  otec pripravoval deti na 1.sv. prijímanie, vždy v nedeľu popoludní. Konalo sa 12. mája a prijalo ho 26 detí tretieho ročníka z Jasl.Bohuníc, Paderoviec a Radošoviec, Oblečení boli do rovnakých bielych rúch. K Božiemu telu 30. mája sa konala procesia obcou s vyzdobenými štyrmi oltármi. Dva oltáre v Jaslovciach pripravili rodiny Čápková a Sýkorová a dva v Bohuniciach rodiny Drobná a Remenárová.  
Farníci sa 12 augusta stretli už na 6. opekačke na farskom dvore. Aj takéto zhromaždenia boli žitím Evanjelia, keď mal kresťan vnímať vzťah k blížnemu aj mimo Božieho chrámu. Štvrtého augusta uplynulo 50 rokov od úmrtia vdp. Jána Čermáka, ktorý v našej farnosti pôsobil viac ako 20 rokov.
	Z príležitosti osláv 900. výročia našej obce v spolupráci s obecným úradom bolo v budove starej fary zriadené múzeum. Najskôr ale bolo potrebné dať budovu do poriadku, svojpomocne za výraznej pomoci obecného úradu sa toho podujali Rudolf Ilavský, Miroslav Rolenčík a Emil Junas. Občania darovali historické predmety z každodenného života a významne pomohli aj pracovníci Slovenského poľnohospodárskeho múzea v Nitre, ktorí predmety zapožičali a aj ich profesionálne nainštalovali. Tak sa stará budova fary stala múzeuom, ktoré bolo otvorené vždy po dohode s dp. farárom.
Dom smútku čakal na kolaudáciu a vtedy zomrela naša bývalá dlhoročná kostolníčka babka „Gécéch“ (Gécová), ktorá ešte pred smrťou vravela, že ona bude prvá vystretá v novom Dome nádeje. Dožila sa pekných devätdesiat rokov. Po kolaudácii nový „stánok“ nádeje privítal vo svojich priestoroch len 5 ročného Samka Oravca, ktorý zahynul tragickou smrťou v ubytovni v kasárňach kde naňho spadla skriňa.  
V novembri sa naši farníci zúčastňovali na 9-dňovej pobožnosti k Panne Márii trnavskej na tzv. novéne, cestovali pripraveným autobusom. Mikuláša oslávili aj v kostole, pán farár pre deti pripravil balíčky a o tie sa postarali aj mnohé deti, ktoré priniesli do kostola balíčky a tie sa potom rozdali prítomným deťom. V čase adventu sa vo štvrtok konali rorátne omše (omša na úsvite). Počas vianočných sviatkov koledovali deti aj s Dobrou novinou, bol to už 17. ročník podujatia. V našej obci sa vyzbieralo 800 € a navštívili 70 domácností, koledovalo 26 detí so 6 dospelými. V decembri bola zbierka na misie  614 € a vianočná ofera 740 €. Adventný vianočný koncert sa konal 15. decembra. V cirkevnom roku sa konala spoločná Veľkonočná a Vianočná spoveď a spoveď chorých k prvým piatkom a sviatkom v roku. Tretí krát vo vianočnom čase sa konal pri kostole sv. Michala živý betlehem. Dobrovoľníci z OZ Starostliví medvedíci zahrali biblický príbeh, nechýbali pastieri s darmi, traja králi prinášajúci Ježiškovi dary. Pri betleheme sa zišli celé rodiny, susedia, priatelia a známi. Betlehemské svetlo prišlo do kostola, kde si ho občania prišli vyzdvihnúť do svojich domácností.
Svojpomocne sa v Paderovciach začalo s rekonštrukciou kostola. Obila sa fasáda a interiér kostola, aby sa odviedla vlhkosť. Aj v kostole sv. Michala sa urobilo odvodnenie kostola. P. farár usporiadal pre miništrantov výlet do Prahy a do Bojníc. Darca daroval na kostol 10 000 eur.

Telovýchova a šport
	Športový rok v obci sa niesol v znamení osláv 85.výročia organizovaného športu. Z tejto príležitosti bola vydaná brožúrka o významných udalostiach zo športovej činnosti v obci. Oslavy začali v piatok 5.7. zápasom mužov ŠK Blava „B“-Dynamo Malženice, bolo to prvé oficiálne stretnutie oboch mužstiev. Zápas skončil remízou. Potom nasledovala spoločná večera. V sobotu popoludní 6.7. oslavy pokračovali v kopaní jedenástok o Majstra Blavy v kategórii do  16 rokov  víťazom sa stal Hrčka. V kategórii mužov súťažilo 19 súťažiacich  víťazom sa stal Ivan Pikulík. Potom pokračoval zápas mužstiev nad 50 rokov, kde proti sebe nastúpili hráči ŠK Blava a hráči Dobrej Vody, ktorý zvíťazili 2:4. ďalší zápas bol medzi hráčmi nad 35 rokov proti mužstvu MUFUZA (Mužstvo futbalových zázrakov). V nedeľu 7.7. oslavy pokračovali slávnostnou schôdzou a obedom v spoločenskom dome PD, ktorej sa zúčastnilo 135 členov. Medzi pozvanými bol aj bývalý hráč a zakladajúci člen klubu Jozef Lukovič, ktorý sa v tomto roku dožil neuveriteľných 100 rokov. Popoludní sa konal turnaj za účasti mužstiev TJ Slavoj Boleráz, Dynamo Malženice, Veľké Kostoľany a ŠK Blava.
V obci pracovali Športové kluby Blava Jaslovské Bohunice, a kto nechcel byť registrovaným členom, športoval len tak pre vlastné potešenie v tenisových halách pri rekreačnom tenise, na antukových dvoroch, pri bedmintone, alebo na korčuliach či bicykli. V zime keď zamrzol rybník vyšli deti i dospelí na korčule. Na športovanie občania mohli využívať aj posilňovňu, ktorá bola presťahovaná do priestorov bývalých kasární, kde bolo omnoho lepšie prostredie. Otvorená bola v pondelok až piatok od 9.30-20.00 hod. Hodinový vstup pre občanov obce bol 1 €, ženy cvičili v telocvični Zumbu.  
Športové kluby Blava Jaslovské Bohunice pracovali v šiestich kluboch. Boli to kluby futbalový, tenisový, veterán klub, stolnotenisový, vodácky a turistický, a B.A:S.T.- bechpress a silový trojboj. V obci pracoval ešte golfový klub, ktorý nebol pod hlavičkou ŠK Blava. Štruktúra ŠK: prezident Božena Krajčovičová, sekretár Mgr. Marek Juhász, pokladník Ing. Miroslav Lehuta, členovia: Anton Pavlovič, Ing. Martin Junas, Dr. Jiří Mlčoch. Predseda revíznej komisie: Ing. Viliam Rolenčík, členovia revíznej komisie: Ing. Miloš Rapant, Viliam Kotásek. 
Najsilnejším klubom bol futbalový, ktorý pracoval v zložení: predseda Mg. Marek Juhász, členmi výkonného výboru boli Celestín Gajarský, Božena Krajčovičová, Vladimír Pekár ml., Jozef Kubiš, Juraj Matolek, Milan Hrčka, Jaroslav Mikuš a Marián Gajarský. K domácim zápasom vydávali bulletin „Blavašport“, ktorý písal už svoj 18.ročník. Na trénovanie využívali tréningové plochy pre futbal, za plotom areálu smerom k sídlisku.
„A“ mužstvo hralo v 4.lige majstrovstiev republiky západ. Trénerom bol Marek Juhász po jesennej časti súťaže 2013/2014 sa nachádzalo na 12.mieste, vedúcim mužstva bol Jozef Kubiš. Mužstvo hralo pekný kombinačný futbal, doplácalo však na veľké množstvo nepremenených šancí. O body prišli hlavne v záverečných minútach, keď sa im futbalová šťastena odvrátila chrbom.
„B“ mužstvo sa po jesennej časti súťaže držalo na 1.mieste tabuľky. Slovami trénera „suverénne vyhralo jesennú časť“. Mužstvo bolo zložené z chlapcov z Jaslovských Bohuníc a v majstrovských zápasoch im pomáhali aj hráči z A mužstva. Najlepšími strelcami boli bratia Ľubo a Milan Hrčkovci. Realizačný tím tvorili tréner Martin Gajarský, vedúci mužstva Vladimír Pekár ml., Peter Hrčka.
Starší dorastenci hrali 3. ligu západoslovenský kraj. V jesennej časti súťaže skončili na  3. mieste tabuľky. Mali veľa kvalitných hráčov. Trénerom bol Zdenko Nádaský.
Mladší dorastenci hrali takisto 3.ligu západoslovenský kraj nachádzali sa v jesennej časti súťaže na 3. mieste. Najlepšími strelcami boli Dávid Morvanský, Denis Balún, Jozef Izakovič, Filip Hrčka. Trénerom bol Róbert Ovad.
	Mladší a starší žiaci hrali 2. žiacku ligu západ a momentálne sa im nedarilo. V jesennej časti súťaže boli na poslednom mieste. Trénerom starších žiakov bol Pavol Reiduga, mladších trénoval Peter Strečanský.
	Prípravka mala veľký záujem chlapcov, ktorí chceli hrať futbal. Ale pred nimi bola dlhá cesta, v ktorej museli pokračovať. Do prípravky chodilo 26 chlapcov vo veku od 5-10 rokov. Trénermi boli Milan Horný a Marek Maška.
	Vodácko turistický oddiel začal svoju prácu hneď zo začiatku roka. Zameriavali sa predovšetkým na rodinné športovanie a pobyt v prírode. Priestor medzi korytom Blavy a odtokom z rybníka vodáci považovali priam za predurčený na vodácke aktivity, hrali sa na  víly, vodných mužíčkov, bosorky na metle. Na veľkú noc namiesto vody boli sane. V apríli  boli na turistike v prírode, kde ich vítal hlaváčik jarný. V máji neodolali vode a boli na Malom Dunaji, kde si pripomenuli 5. výročie založenia klubu. Pre deti na MDD sa vrátili do detských čias deťom ukázali huncútsku Pipi a bola hneď dvojmo. Na oslavách 900. výročia vozili deti na rybníku. V júli sa schladili na Jadrane a v decembri zakončili vodácko turistickú sezónu.
	Tenisový oddiel. V zimnej časti sezóny zorganizoval klub turnaje mladšieho a staršieho žiactva. Deti poctivo trénovali a pripravovali sa na letnú časť sezóny. Trénermi boli Patrícia Rogulski a Igor Cepko. Po prechode z haly na antukové dvorce sa deti poctivo pripravovali na individuálne turnaje. Za najlepšie umiestnenie treba spomenúť 2.miesto v celoslovenskej súťaži chlapcov do 10 rokov v Národnom tenisovom centre tzv. Detský Davis Cup. Chlapci hrali v zložení Peter Kučera, Matúš Barcaj, Pavel Gula, Samuel Kyjaci. Aj v letnej časti sezóny poriadali turnaje detí do 8 rokov, do 10 rokov, turnaj staršieho a mladšieho žiactva. Pre deti bola zabezpečená aj kondičná príprava 1 až 2x týždenne v priestoroch telocvične v areáli bývalých kasární. V októbri boli na kondičnom sústredení vo Svätom Jure pri Bratislave. Medzi úspechy našich hráčok možno spomenúť- Laura Maluniaková v slovenskom rebríčku do 18 rokov jej patrilo 43.miesto, do 16. rokov dokonca 12.miesto. Patrícia Junasová - v slovenskom rebríčku jej patrilo 7.miesto. Lea Remenárová 19. miesto v rebríčku. Alexandra Mrvová 28. miesto. Sára Huttová 63.miesto.  Dievčatá Lea Remenárová, Patrícia Junasová, Alexandra Mrvová, Michala Krausková, Pavla Hlaváčová, Romy Knoll sa zúčastnili Majstrovstiev SR družstiev starších žiačok. Za účasti 8 najlepších družstiev Slovenska, dievčatá celkovo obsadili 7. miesto . Podľa hry a výsledkov však patrili medzi 4 najlepšie družstvá. Najväčšou zmenou pre Tenisový klub bolo odčlenenie tenisových amatérov a tak vznikol nový Tenisový klub amatérov. Pracoval pod vedením Ing. Martin Junas predseda, Maroš Ondrišek tajomník, Beáta Matovičová pokladník, členovia: Ing. Jozef Zachar, Ľubica Maluniaková. Na hranie a trénovanie využívali tenisové haly a Tenisový areál slávnych.
	Stolnotenisový klub v sezóne 2012/2013 zaznamenal úspechy. „A“ družstvo skončilo na 3.mieste v tabuľke, B družstvo na 10.mieste a C družstvo na 6.mieste. v druhej polovici septembra odštartoval klub do svojej siedmej sezóny. Mal 26 členov z čoho polovica bola v dorasteneckom a žiackom veku. Najväčšou zmenou v oddiele bolo prihlásenie až dvoch žiackych družstiev do stolnotenisových súťaží. Deti hrali stolný tenis od septembra 2012 a po ročnom tréningu sa zaradili už vo svojej 1.sezóne do 2.ligy žiakov, kedže detí hrajúcich stolný tenis v našom okolí nebolo veľa. V ostatných družstvách dospelých nenastali zmeny. Hrali s troma družstvami v 5., 6. a 8.lige. A družstvo hralo v najvyššej obvodnej súťaži v 5.lige a obhájilo pekné 3. miesto. Zostava Miroslav Rábar,  Jozef Čápka, Štefan Lehen, Ľuboš Mráz, Peter Gajarský. B družstvo hralo 6.ligu. po deviatich kolách bolo na 8. mieste. Zostava: Miloš Rapant, Peter Gajarský, Tibor Matovič, Karol Gajdoš ml., Karol Gajdoš st. C družstvo hralo v 8.lige. v družstve hrali mladí chlapci 15-18 roční. Po 9.kolách im patrila 5.priečka z 12 mužstiev. Zostava: Tomáš Gajarský, Ondrej Zachar, Rasťo Michalec, Roman Michalec, Martin Matovič. Registrovaných žiakov mali osem, ktorých rozdelili do dvoch družstiev. Prevahu mali dievčatá, ktorých bolo päť, chlapci boli traja. „A“ družstvo tvorili starší žiaci ročníky 1999-2001 tu hrali Dominika Gajarská, Martin Matovič, Martina Čápková, Patrik Sýkora. „B“ družstvo  tvorili mladšie deti ročník 2003 hrali tu: Tomáš Hyža, Lucia Čapkovičová, Beata Remenárová, Saška Hetešová. Trénerom bol Karol Gajdoš.
	Veterán klub. Nekonečná zima odložila začiatok súťaže asi o mesiac neskôr ako obvykle. Odohrali spolu 17 zápasov s pozitívnou bilanciou 8 víťazstiev, 4 remízy, 5 prehier. Súpermi boli Šaštín, Červeník, Kátlovce, Bučany, Ratnovce, Zeleneč, Pečeňady, Suchá, Hodruša-Hámre, Mutěnice, Borský Mikuláš. Na oslavách 85.výročia organizovaného športu v obci a zároň 15.výročia od založenia Veterán klubu odohrali exhibičné stretnutie proti mužstvu MUFUZA (Mužstvo futbalových zázrakov), na našom trávniku behali osobnosti umeleckého a športového života na Slovensku ako: Ján Ďurovčík, Juraj Vengloš, Tomi“Kid“Kovács, Ivan Jakeš, Tomáš Medveď, Tomáš Bezdeda, Rasťo Piško a ďalší. Začiatkom októbra zorganizovali už 7.ročník Memoriálu Rudolfa Varínskeho. Pravidelne sa stretávali na ihrisku každú nedeľu dopoludnia a v zimnom období každý piatok podvečer v telocvični bývalých kasární. V tomto roku nastupovali v zložení: Andrej Čapkovič, Andrej Junas, Mário Rapant, Ľuboš Bokor, Peter Magula, Jozef Demovič, Martin Kurek, Miloš Horváth, Peter Krajčovič, Róbert Krč, Rado Brežák, Ľuboš Mráz, Jozef Malovec, Jozef Čápka, Peter Kučera, Vladimír Hrabovský, Pavol Bobák, Jozef Orlický, Martin Junas, Štefan Ryška, Stano Škoda a športový vedúci Peter Junas. Členmi klubu boli hráči nad 35 rokov, vekový priemer nášho mužstva v tomto roku bol 43 rokov.
Silový trojboj a bechpress. Výkonný výbor tvorili Ladislav Hricišče predseda, Ján Sobol tajomník, Miloš Sýkora pokladník. Ďalšími členmi klubu boli Ondrej Kmošena, Miroslav Batek, Roman Hrčka, Pavol Sobol, Peter Sobol, Peter Matovič, a Radovan Tomašovič. V tomto roku im pribudol nový člen Daniel Milkov, ktorý súťažil v kategórii dorast. Medzi ich úspechy v súťažiach patrili vždy popredné miesta na stupienkoch víťazov. Získali už 16 zlatých medailí, 12 strieborných medailí, 4 bronzové a veľa ďalších úspechov, napr. jeden osobný svetový rekord v juniorskej kategórii za rok 2010. 
Miroslav Matovič z Jasloviec často brázdil oblohu na svojom klzáku a keď sme ho videli lietať nad dedinou s radosťou sme mu mávali. Venoval sa paraglidingu, voľnému lietaniu na padákových klzákoch vo svahovom prúdení a pri stúpajúcich prúdoch vzduchu takto uskutočňoval svoje prelety. Bol viacnásobným úspešným účastníkom Slovenského pohára v paraglidingu. Lietal nielen doma ale aj v zahraničí. Najďalej bol v Afrike v roku 2012, pretekal aj v Českej republike, Slovinsku, Taliansku, Chorvátsku, Turecku, Portugalsku. Jeho najdlhším voľným letom bolo 243 km. Najvyššia dosiahnutá výška 5400 m. Najdlhším letom na Slovensku bolo 202 km trasa Horná Súča – Rožňava.

Záver

	Zase sa skončil jeden celý rok. Rok 2013 bol uzatvorený. Bol to rok bohatý na oslavy rozličných výročí. Oslavy 900. výročia Prvej písomnej zmienky o obci, 85. výročia organizovaného športu v obci. Bol to opäť aj rok volebný konali sa voľby do orgánov samosprávnych krajov. Užili sme si kultúrne podujatia, športové zápasy, stretli sme sa s mnohými populárnymi osobnosťami. Občania využívali ihriská na športovanie, žili pestro a moderne. Stretávali sa rodiny, priatelia, známi. Mladí sa ženili, vítali sme nových spoluobčiankov a tým, ktorým sa skončila pozemská púť sme odprevádzali na poslednej rozlúčke v novom dome smútku vlastne Dome nádeje.
	Zápis za rok 2013 bol urobený na základe vlastných zozbieraných materiálov a pozorovaní, ďalej z podkladov z rokovaní Obecného zastupiteľstva, Blavských novín, knihy V presýpaní času, župného magazínu Rodný môj kraj, magazínu o našom okolí U nás.

	Kronikársky záznam obce za rok 2013 bol prerokovaný Obecným zastupiteľstvom 

v Jaslovských Bohuniciach, ktoré ho dňa ........................ uznesením č. .............. schválilo.

–––––––––––––––
   starostka obce

							

							Okrúhla pečiatka obce

–––––––––––––––––––––
kronikárka Jana Matulová

Jana Matulová, Hlavná Jaslovce 89/69, 919 30 Jaslovské Bohunice

						Obecný úrad
						Ing. Daniela Heribanová
						Vedúca oddelenia správy obecného úradu
						919 30 Jaslovské Bohunice

						Jaslovské Bohunice
						3.7.2014

Vec:
Texty do Kroniky Obce Jaslovské Bohunice

	Zasielam Vám návrhy textov do Kroniky Obce Jaslovské Bohunice za rok 2013.

	S pozdravom

							Jana Matulová, kronikárka

Prílohy:
1x Návrh textov do Kroniky Obce Jaslovské Bohunice za rok 2013